Contre între parlamentarii din Comisia de învăţământ din Camera Deputaţilor şi ministrul Educaţiei. Liviu Pop s-a dus să-şi prezinte proiectele, dar parlamentarii din opoziţie i-au cerut pe un ton ferm să-îşi dea demisia. Opoziţia îi reproşează lipsa manualelor şi susţin că, de când conduce ministerul, situaţia din învăţământ s-a înrăutăţit.

Lavinia Cosma, deputat USR: „Grupul USR vă cere în mod public să vă daţi demisia de onoare pentru că nu sunţeti un exemplu pentru cei care ar trebui să meargă la şcoală”.

Robert Turcescu, deputat PMP: „Aţi reuşit o performanţă extraordinară, extraordinară, aţi reuşit să fiţi un ministru al Educaţiei mai slab chiar decât Ecaterina Andronescu!”

Liviu Pop: „Nu m-aţi votat, n-o să-mi dau demisia când imi cereţi! Dacă îmi va cere demisia grupul PSD şi ALDE sigur o să-mi dau demisia! Până atunci n-o să-mi dau demisia!”

Totodată, Liviu Pop le-a explicat membrilor comisiei de Învăţământ din Camera Deputaţiei de ce nu este de acord ca toate tezele de doctorat să fie publicate online.

Liviu Pop: „La Biblioteca Naţională a României se află toate tezele de doctorat din România, indiferent când au fost susţinute şi cum au fost susţinute. De ce să mai cheltuim noi resurse să mai facem acelaşi lucru. Doar de dragul de a mai folosi nişte bani!”

Liviu Pop s-a întâlnit cu parlamentarii UDMR cu care a discutat despre înfiinţarea unui nou liceu la Târgu Mureş, în locul celui Romano-Catolic.

Liviu Pop: „De anul trecut s-a modificat legea educaţiei naţionale....modificarea legislativă spune că acolo unde e nevoie, Ministerul Educaţiei poate înfiinţa şi alte unităţi şcolare”.

Deocamdată, spune ministrul Liviu Pop, se aşteaptă o decizie a instanţei, apoi inspectorii şcolari ar trebui să depună o cerere în acest sens. Liceul Romano-Catolic din Târgu Mureş a fost desfiinţat, după ce judecătorii au decis să anuleze decizia de înfiinţare a şcolii, iar clasele au fost transferate la alte unităţi şcolare.